PMIndiaData/PMIndiaSum huggingface dataset:
மறைந்த கேதார்நாத் சாஹ்னியின் வாழ்க்கை வரலாற்றை சித்தரிக்கும் நூலை பிரதமர் வெளியிட்டார்

மறைந்த திரு. கேதார்நாத் சாஹ்னியின் வாழ்க்கை வரலாற்றை சித்தரிக்கும் நூலை பிரதமர் திரு. நரேந்திர மோடி இன்று வெளியிட்டார். இந்த விழாவில் பேசுகையில், பிரதமர் திரு. சாஹ்னி குறித்த பல நிகழ்வுகளை நினைவு கூர்ந்தார். சமூகத்திலும் பொது வாழ்விலும் குறைந்து வரும் அறநெறிகள் கவலை தருவதாக கூறிய பிரதமர், எக்காரணத்தைக் கொண்டும் கருப்பு பணம் மற்றும் ஊழலை சமூக அமைப்பின் ஒரு பகுதியாக ஏற்றுக்கொள்ள முடியாது என்பதை உறுதிபட தெரிவித்தார். நாம் எதிர்காலம் குறித்து சிந்திக்க வேண்டும், ஊழலை பொறுத்தவரை எந்த சமரசமும் செய்யக்கூடாது, என்றும் கூறினார்.
காபூல் பல்கலைக்கழகத்தில் நடந்த தீவிரவாத தாக்குதலுக்கு பிரதமர் கடும் கண்டனம்

காபூல் பல்கலைக்கழகத்தில் நடந்த கோழைத்தனமான தீவிரவாத தாக்குதலுக்கு, பிரதமர் திரு நரேந்திர மோடி கடும் கண்டனம் தெரிவித்துள்ளார். ‘‘காபூல் பல்கலைக்கழகத்தில் இன்று நடந்த கோழைத்தனமான தாக்குதலை, நான் வன்மையாக கண்டிக்கிறேன். பலியானவர்கள் குடும்பத்தினருக்கும், காயம் அடைந்தோருக்கும் எங்கள் பிரார்த்தனைகள். தீவிரவாதத்துக்கு எதிரான ஆப்கானிஸ்தானின் தைரியமான போராட்டத்தை, நாங்கள் தொடர்ந்து ஆதரிப்போம்’’ என பிரதமர் கூறியுள்ளார்.
ஜூன் 14 அன்று பிரதமர் மகாராஷ்டிரா பயணம்

பிரதமர் திரு நரேந்திர மோடி, ஜூன் 14-ஆம் தேதி மகாராஷ்டிரா செல்லவிருக்கிறார். மதியம் 1:45 மணிக்கு புனேவின் டெஹுவில் உள்ள ஜகத்குரு ஸ்ரீசாந்த் துக்காராம் மகாராஜா ஆலயத்தை பிரதமர் திறந்து வைப்பார். மாலை 4:15 மணிக்கு மும்பையின் ராஜ்பவனில் ஜல் பூஷன் கட்டிடத்தையும், புரட்சியாளர்களின் அரங்கையும் அவர் திறந்து வைக்க உள்ளார். அதன் பிறகு மாலை சுமார் 6 மணிக்கு மும்பையின் பந்தரா குர்லா வளாகத்தில் நடைபெறும் மும்பை சமாச்சார் நாளிதழின் த்விஷதாப்தி மகோத்சவத்தில் பிரதமர் கலந்து கொள்வார். புனேவில் பிரதமர்: புனேவின் டெஹுவில் உள்ள ஜகத்குரு ஸ்ரீசாந்த் துக்காராம் மகாராஜா ஆலயத்தை பிரதமர் திறந்து வைப்பார். சந்த் துக்காராம், ஓர் வார்க்காரி துறவி மற்றும் கவிஞர் ஆவார். அபங்கா பக்தி கவிதைகள் மற்றும் கீர்த்தனைகள் எனப்படும் ஆன்மீக பாடல்கள் மூலம் சமூகம் சார்ந்த வழிபாட்டிற்கு அவர் பிரபலமானவர். அவர் டெஹுவில் வசித்து வந்தார்.‌ அன்னாரது மறைவிற்குப் பிறகு ஓர் கல் கோவில் கட்டப்பட்டது, எனினும், ஓர் முறையான ஆலயமாக அது வடிவமைக்கப்படவில்லை. 36 சிகரங்களைக் கொண்ட கல் செதுக்கல்களால் அது புனரமைக்கப்பட்டிருப்பதுடன், சந்த் துக்காராமின் சிலையையும் கொண்டுள்ளது. மும்பையில் பிரதமர்: மும்பையின் ராஜ்பவனில் ஜல் பூஷன் கட்டிடத்தையும், புரட்சியாளர்களின் அரங்கையும் பிரதமர் திறந்துவைப்பார். ஜல் பூஷன் என்பது 1885 முதல் மகாராஷ்டிரா ஆளுநரின் அதிகாரபூர்வமான இல்லமாகும். கட்டிடத்தின் வாழ்நாள் நிறைவடைந்த பிறகு, அது இடிக்கப்பட்டு அந்த இடத்தில் புதிய கட்டிடத்திற்கு அனுமதி அளிக்கப்பட்டது. ஆகஸ்ட், 2019- இல் மேதகு இந்திய குடியரசுத் தலைவர் இதற்கான அடிக்கல்லை நாட்டினார். பழைய கட்டிடத்தின் தனித்துவம் வாய்ந்த அம்சங்கள் அனைத்தும் புதிதாக நிறுவப்பட்டுள்ள கட்டிடத்தில் பாதுகாக்கப்பட்டுள்ளன. 2016- ஆம் ஆண்டு மகாராஷ்டிரா மாநிலத்தின் அப்போதைய ஆளுநர் திரு வித்யாசாகர் ராவ், ராஜ்பவனில் பதுங்கு குழி ஒன்றைக் கண்டார். ஆயுதங்கள் மற்றும் வெடிகுண்டுகளை ரகசியமாக பாதுகாப்பதற்காக ஆங்கிலேயர்கள் இதை முன்னர் பயன்படுத்தியிருந்தனர். இந்த பதுங்கு குழி, 2019-ஆம் ஆண்டு புதுப்பிக்கப்பட்டது. மகாராஷ்டிராவின் விடுதலைப் போராட்ட வீரர்கள் மற்றும் புரட்சியாளர்களின் பங்களிப்பை நினைவு கூரும் வகையில் புரட்சியாளர்களின் அரங்கு, ஒருவகையான அருங்காட்சியகமாக பதுங்கு குழியில் உருவாக்கப்பட்டுள்ளது. வாசுதேவ் பல்வந்த் பாட்கே, சபேகார் சகோதரர்கள், சாவர்க்கர் சகோதரர்கள், மேடம் பிகாஜி காமா, வி.பி. கோகாடே, 1946-ஆம் ஆண்டு நடைபெற்ற கடற்படை கிளர்ச்சிக்கு இந்த அருங்காட்சியகம் மரியாதை செலுத்துகிறது. மும்பையின் பந்தரா குர்லா வளாகத்தில் நடைபெறும் மும்பை சமாச்சார் நாளிதழின் த்விஷதாப்தி மகோத்சவத்தில் பிரதமர் கலந்து கொள்வார். ஃபர்துன்ஜீ மர்ஸ்பாஞ்ஜி என்பவரால் ஜூலை 1, 1822 அன்று மும்பை சமாச்சார், ஓர் வார நாளிதழாக அச்சாகத் தொடங்கியது. பிறகு 1832-ஆம் ஆண்டு, தினசரியாக அது மாறியது. 200 ஆண்டுகளாக இந்த பத்திரிக்கை தொடர்ந்து வெளிவருகிறது. இதன் தனித்துவமான சாதனையைப் போற்றும் வகையில், நிகழ்ச்சியின்போது ஓர் அஞ்சல் தலையும் வெளியிடப்படும்.
இமாச்சலப்பிரதேச மாநிலத்துக்கு செவ்வாய்க்கிழமை பயணம் மேற்கொள்கிறார் பிரதமர்

இமாச்சலப்பிரதேச மாநிலத்தின் பிலாஸ்பூர் பகுதிக்கு பிரதமர் திரு. நரேந்திர மோடி செவ்வாய்க்கிழமை பயணம் மேற்கொள்ள உள்ளார். பிலாஸ்பூரில் அகில இந்திய மருத்துவ அறிவியல் கல்வி நிறுவனத்துக்கு (எய்ம்ஸ்) பிரதமர் அடிக்கல் நாட்ட உள்ளார். 750 படுக்கைகளைக் கொண்ட இந்த மருத்துவமனை, சுமார் ரூ.1,350 கோடி செலவில் கட்டப்பட உள்ளது. இங்கு மருத்துவ சிகிச்சையோடு, மருத்துவக் கல்வியும் வழங்கப்பட உள்ளது. அதில், இளநிலை மற்றும் முதுநிலை படிப்போடு, நர்சிங் கல்வியும் அளிக்கப்பட உள்ளது. உனா நகரில் இந்திய தகவல் தொழில்நுட்பக் கல்வி நிறுவனத்துக்கு (IIIT) பிரதமர் அடிக்கல் நாட்ட உள்ளார். மேலும், கங்கிராவின் கந்த்ரோரி பகுதியில் இந்திய உருக்கு ஆணையத்தின் உருக்கு தயாரிக்கும் அலகையும் பிரதமர் திரு. நரேந்திர மோடி தொடங்கிவைக்கிறார். பின்னர் பொதுக் கூட்டத்திலும் பிரதமர் உரையாற்ற உள்ளார்.
தேசிய கம்பெனி சட்ட மேல்முறையீட்டு தீர்ப்பாயத்தில் 3 நீதித்துறை உறுப்பினர்கள் மற்றும் 3 தொழில்நுட்ப உறுப்பினர் பதவிகளை கூடுதலாக உருவாக்க மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், தேசிய கம்பெனி சட்ட மேல்முறையீட்டு தீர்ப்பாயத்தில் 3 நீதித்துறை உறுப்பினர்கள் மற்றும் 3 தொழில்நுட்ப உறுப்பினர் பதவிகளை கூடுதலாக உருவாக்க ஒப்புதல் அளிக்கப்பட்டது. இந்தப் பணியிடங்கள், நிலை-17 (ரூ.2,25,000/- நிலையானது) மற்றும் இதரப் படிகளுடன் கூடியதாக உருவாக்கப்படும். இதற்கான மொத்த நிதிச்செலவு, ஆண்டுக்கு ரூ.2,27,82,096 (ரூபாய் இரண்டு கோடியே இருபத்தேழு லட்சத்து எண்பத்திரண்டாயிரத்து தொண்ணூற்று ஆறு மட்டும்) ஆகும். நிதிச்சட்டம் 2017, நிறுவனங்கள் சட்டம், ஐ.பி.சி. (IBC) 2016 ஆகியவற்றில், தேசிய கம்பெனிச் சட்ட மேல்முறையீட்டு தீர்ப்பாயத்திற்கு வழங்கப்பட்டுள்ள பொறுப்புகளையும், வழக்குகளுக்கு குறிப்பிட்ட கால வரம்பிற்குள் தீர்வுகாண்பதையும் இந்தப் பணியிடங்கள் உறுதி செய்யும்.
முக்கிய உட்கட்டமைப்புத் துறைகளில் ஏற்பட்டுள்ள முன்னேற்றம் குறித்து பிரதமர் ஆய்வு

பிரதமர் திரு நரேந்திர மோடி அவர்கள், வெள்ளிக்கிழமையன்று, முக்கிய உட்கட்டமைப்புத் துறைகளான எரிசக்தி, நிலக்கரி, வீட்டுவசதி, துறைமுகங்கள், மற்றும் டிஜிட்டல் இந்தியா ஆகிய துறைகளில் ஏற்பட்டுள்ள முன்னேற்றங்கள் குறித்து ஆய்வு செய்தார். இந்தியாவின் அனைத்து கிராமங்களுக்கும் மின் வசதி அளிக்கும் திட்டம் விரைவாக செயல்படுத்தப்பட்டு வருகிறதென்று பிரதமரிடம் அப்போது தெரிவிக்கப்பட்டது. மின்வசதி இல்லாமல் இருந்த 18,500 கிராமங்களில் 6000 கிராமங்களுக்கு ஏற்கனவே மின்வசதி அளிக்கப்பட்டள்ளது. இந்த திட்டத்தில் ஏற்பட்டுள்ள முன்னேற்றங்களை கண்காணிப்பதற்காக, ஜியோ டேக் என்ற நவீன தொழில்நுட்பம் பயன்படுத்தப்பட்டு திட்டத்தின் முன்னேற்றம் கண்காணிக்கப்பட்டு வருகிறது. அருணாச்சலப் பிரதேசம் போன்ற எளிதில் அணுக முடியாத மாநிலங்களில் கிரிட் இணைப்பு இல்லாத சூரிய ஒளி மின்சக்தி பேனல்கள் அமைக்கப்பட்டு மின்சார வசதி அளிக்கப்பட்டு வருகிறது. நாடெங்கும் எல்.ஈ.டி. பல்புகள் வழங்கும் திட்டமும் ஆய்வு செய்யப்பட்டது. 2022ம் ஆண்டுக்குள் 175 கிகா வாட் புதுப்பிக்கத்தக்க எரிசக்தி உற்பத்தி செய்யப்பட வேண்டும் என்ற திட்டத்திலும் நல்ல முன்னேற்றம் ஏற்பட்டுள்ளது. இது வரை அமைக்கப்பட்டுள்ள புதுப்பிக்கத்தக்க எரிசக்தி மையங்களின் திறன் 39.5 கிகா வாட்டை எட்டியுள்ளது. இந்திய நிலக்கரி நிறுவனத்தின் உற்பத்தி கடந்த 5 ஆண்டுகளின் சராசரியான 3 சதவீத வளர்ச்சியோடு ஒப்பிடுகையில் இந்த ஆண்டு 9.2 சதவீதமாக அதிகரித்துள்ளது. அனைத்து கிராம பஞ்சாயத்துகளுக்கும் அதிவேக பிராட்பேண்ட் இணைப்பு வழங்கும் முயற்சிகளை துரிதப்படுத்துமாறு பிரதமர் அறிவுறுத்தினார். இந்தியாவின் முக்கிய சுற்றுலாத் தலங்களில் வைஃபை இணைப்பு வழங்கும் திட்டத்தின் முன்னேற்றம் குறித்தும் பிரதமர் கேட்டறிந்தார். இது வரை 12 இடங்களில் வைஃபை வசதி செய்யப்பட்டுள்ளது என்று பிரதமரிடம் தெரிவிக்கப்பட்டுள்ளது. கிராமங்களுக்கு மொபைல் இணைப்பு வழங்கும் திட்டத்தின் முன்னேற்றம் குறித்தும் பிரதமர் கேட்டறிந்தார். 1371 கோபுரங்கள் இந்த பகுதிகளில் அமைக்கப்பட்டுள்ளன என்று பிரதமரிடம் தெரிவிக்கப்பட்டது. அனைவருக்கும் வீட்டு வசதி என்ற திட்டத்தில் ஏற்பட்டுள்ள முன்னேற்றம் குறித்து பிரதமர் ஆய்வு செய்தார். இத்திட்டத்தில் சம்பந்தப்பட்டுள்ள அதிகாரிகள் அனைவரும், இத்திட்டத்தை விரைந்து செயல்படுத்த வேண்டும் என்றும் நவீன தொழில்நுட்பம் மற்றும் உள்ளூர் பொருட்களைக் கொண்டு விரைவாக நடவடிக்கை எடுக்க வேண்டும் என்று பிரதமர் அறிவுறுத்தினார். துறைமுகத் துறையில் ஏற்பட்டுள்ள முன்னேற்றம் குறித்து ஆய்வு செய்த பிரதமர், அனைத்து முக்கிய துறைமுகங்களிலும், கப்பல் போக்குவரத்து சர்வதேசத் தரத்துக்கு நிகராக அதிகரிக்கத் தேவையான பணிகளை மேற்கொள்ளுமாறு அறிவுறுத்தினார். உள்நாட்டு கப்பல் போக்குவரத்தை மேம்படுத்தவும், கப்பல் பயண நேரத்தை குறைப்பதற்கும் நடவடிக்கை எடுக்குமாறு பிரதமர் அறிவுறுத்தினார்.
திரு.அடல் பிஹாரி வாஜ்பாயின் நினைவு நாளான இன்று பிரதமர் அவருக்கு புகழஞ்சலி

பிரதமர் திரு.நரேந்திர மோடி, முன்னாள் பிரதமர் திரு. அடல் பிஹாரி வாஜ்பாயின் நினைவு நாளான இன்று அவருக்கு புகழஞ்சலி செலுத்தியுள்ளார். இது தொடர்பாக பிரதமர் வெளியிட்டுள்ள சுட்டுரைச் செய்தியில் கூறியுள்ளதாவது; “திரு.அடல் பிஹாரி வாஜ்பாய் அவர்களின் கனிவான ஆளுமை, அன்பான குணநலன், அவரின் நகைச்சுவை உணர்வு, அவர் நாட்டு முன்னேற்றத்திற்கு ஆற்றிய அரும்பணிகள் ஆகிய அனைத்தையும் நாம் நினைவு கூர்கிறோம். திரு.அடல் அவர்கள் நமது குடிமக்களின் நெஞ்சில் என்றும் வாழ்கிறார். அவரது நினைவு நாளான இன்று, சைதவ் அடல் என்ற அவரது நினைவிடத்திற்கு சென்று மரியாதை செலுத்தினேன்”.
மலைப்பிரதேச மாநிலங்களின் வளர்ச்சிக்கான குடிமகனின் ட்விட்டரை பகிர்ந்தார் பிரதமர்

இந்தியாவின் மலைப் பிரதேச மாநிலங்களின் வளர்ச்சிக்கு பிரதமரின் தீர்மானம் சம்பந்தமாக ஒரு குடிமகனின் ட்விட்டரை, பிரதமர் திரு நரேந்திர மோடி பகிர்ந்துள்ளார். மலைப்பிரதேச மாநிலங்களின் வளர்ச்சியானது ஒளிரும் கலங்கரை விளக்குகளாக மாறும் சாத்தியம் உள்ளது என்று பிரதமர் குறிப்பிட்டார். குடிமகன் ஒருவரின் ட்விட்டர் பதிவை மேற்கோள் காட்டி, பிரதமர் தனது ட்விட்டர் பதிவில், “நான் எப்பொழுதும் நம்புகிறேன், நமது மலைப்பிரதேச மாநிலங்களின் வளர்ச்சியானது ஒளிரும் கலங்கரை விளக்குகளாக மாறும் சாத்தியம் உள்ளது,” என்று தெரிவித்துள்ளார்.
இஸ்ரேலில் அரசு அமைக்கும் திரு பெஞ்சமின் நெதன்யாகுவிற்கு  பிரதமர் வாழ்த்து

இஸ்ரேல் பிரதமராகப் பொறுப்பேற்று, அங்கு அரசு அமைக்கும் திரு பெஞ்சமின் நெதன்யாகுவிற்கு பிரதமர் திரு நரேந்திர மோடி வாழ்த்து தெரிவித்துள்ளார். ட்விட்டர் பதிவில் அவர் கூறியிருப்பதாவது: “அரசு அமைக்க உள்ள திரு நெதன்யாகுவிற்கு @netanyahu மனமார்ந்த வாழ்த்துகள். நமது கேந்திர கூட்டுமுயற்சியை மேலும் வலுப்படுத்துவதற்காக இணைந்து பணியாற்ற மிகுந்த ஆவலோடு உள்ளேன்.”
தூய்மை தொடர்பான முயற்சிகளில் ஈடுபட்டுள்ளவர்களுக்கு பிரதமர் பாராட்டு

தூய்மை தொடர்பான முயற்சிகளில் ஈடுபட்டுள்ளவர்களுக்கு பிரதமர் திரு. நரேந்திர மோடி தனது பாராட்டுகளை தெரிவித்துள்ளார். மேலும், தூய்மை தொடர்பான புகைப்படங்கள் மற்றும் வீடியோக்கள் இருப்பின் அதனை அனுப்புமாறு கேட்டுக்கொண்டார். “அக்டோபர் 2 ஆம் தேதி நெருங்கும் சூழ்நிலையில், தூய்மை தொடர்பான முயற்சிகளை பலர் ஆர்வத்தோடு செய்துவருவதை காண்கிறேன். இந்த முயற்சிகளில் ஈடுபட்டுள்ள அனைவருக்கும் எனது பாராட்டுகள். தூய்மை தொடர்பான முயற்சிகள் குறித்த புகைப்படங்கள் மற்றும் வீடியோக்கள் இருப்பின் அதனை செயலியில் பகிர்ந்து கொள்ளுங்கள். அதனை நாங்கள் சமூக வலைத்தளங்களில் பகிர்ந்து கொள்கிறோம்.”, என்று பிரதமர் தனது செய்தியில் குறிப்பிட்டுள்ளார்.
பிரிக்ஸ் நாடுகளுடனான வங்கிகள் மற்றும் இந்திய ஏற்றுமதி-இறக்குமதி வங்கி இடையே கூட்டு ஆராய்ச்சிக்கான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்

பிரிக்ஸ் நாடுகளுடனான வங்கிகள் மற்றும் இந்திய ஏற்றுமதி-இறக்குமதி வங்கி இடையே கூட்டு ஆராய்ச்சிக்கான புரிந்துணர்வு ஒப்பந்தத்திற்கு இன்று புதுதில்லியில் நடைபெற்ற பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்திய ஏற்றுமதி-இறக்குமதி வங்கி மற்றும் பிரிக்ஸ் நாடுகளுடனான வங்கிகளுக்கு இடையே டிஜிட்டல் பொருளாதாரத்தை மேம்படுத்தும் நோக்கில் இந்த புரிந்துணர்வு ஒப்பந்தம் மேற்கொள்ளப்படுகிறது. பிரிக்ஸ் நாட்டு வங்கிகளுக்கு இடையேயான ஒத்துழைப்பு அமைப்பில் இடம்பெற்றுள்ள வங்கிகளுக்கும் இந்திய ஏற்றுமதி-இறக்குமதி வங்கிக்கும் இடையே இந்த புரிந்துணர்வு ஒப்பந்தம் மேற்கொள்ளப்படும். தாக்கம் பிரிக்ஸ் நாடுகளுக்கு இடையே நிதித்துறையில் எதிர்கொள்ளப்பட்டு வரும் பல்வேறு சவால்களுக்கு தீர்வுகாண புரிந்துணர்வு ஒப்பந்தத்தின் மூலம் மேற்கொள்ளப்படும் தொழில்நுட்பம் பயன்படும். இந்த நாடுகளுக்கு இடையிலான செயல்பாட்டு திறனை மேம்படுத்த கூட்டு ஆராய்ச்சி முயற்சிகளை மேற்கொண்டு எந்தப் பிரிவில் வர்த்தக ரீதியில் தொழில்நுட்ப மேம்பாடு மேற்கொள்ள வேண்டுமோ, அதனை மேற்கொள்ள இந்த ஒப்பந்தம் வகை செய்கிறது. பின்புலம் பிரிக்ஸ் நாடுகளின் தலைவர்கள் தங்கள் நாடுகளுக்கு இடையே டிஜிட்டல் பொருளாதாரத்தை மேம்படுத்தும் நோக்கத்தோடு, சீனாவில் ஸியாமன் பிரகடனத்தில் கையெழுத்திட்டனர். உலகப் பொருளாதார மேம்பாட்டை விரைவுபடுத்தவும், டிஜிட்டல் பொருளாதாரத்தின் பலன்கள் ஒவ்வொருவரையும் சென்றடைவதை உறுதிப்படுத்துவதற்கும் ஸியாமன் பிரகடனத்தில் வலியுறுத்தப்பட்டிருந்தது. அதன் அடிப்படையில் பிரிக்ஸ் நாட்டு வங்கிகளுக்கும், ஏற்றுமதி-இறக்குமதி வங்கிக்கும் இடையே தொழில்நுட்ப ரீதியில் டிஜிட்டல் பொருளாதாரத்தை மேம்படுத்த கூட்டு ஆராய்ச்சி செய்ய யோசனை தெரிவிக்கப்பட்டிருந்தது.
உலகப் பாரம்பரிய இடமாக, தோலாவிரா-வை யுனெஸ்கோ அறிவித்ததற்கு பிரதமர் மகிழ்ச்சி

இந்தியாவில் உள்ள ஹரப்பா நகரான தோலாவிராவை உலகப் பாரம்பரிய இடமாக யுனெஸ்கோ அறிவித்ததற்கு பிரதமர் திரு நரேந்திர மோடி மகிழ்ச்சி தெரிவித்துள்ளார். இது கண்டிப்பாக காணவேண்டிய இடம், குறிப்பாக வரலாறு, கலாச்சாரம் மற்றும் தொல்லியலில் ஆர்வமுள்ளவர்கள் காண வேண்டிய இடம் என அவர் கூறியுள்ளார். யுனெஸ்கோவின் சுட்டுரைக்கு, பதில் அளித்த பிரதமர் கூறியிருப்பதாவது: ‘‘இந்த செய்தியால் முற்றிலும் மகிழ்ச்சியடைந்தேன். தோலாவிரா முக்கியமான நகர்ப்புற மையமாக இருந்தது. நமது பழங்காலத்துடன் மிக முக்கிய தொடர்புகளைக் கொண்டவைகளில் ஒன்றாக உள்ளது. இது கண்டிப்பாகக் காண வேண்டிய இடம், குறிப்பாக வரலாறு, கலாச்சாரம் மற்றும் தொல்லியலில் ஆர்வம் உள்ளவர்களுக்கு. மாணவப் பருவத்தில், நான் முதன் முதலாக தோலாவிரா சென்றேன். அந்த இடம் என் மனதைக் கவர்ந்தது. குஜராத் முதல்வராக, தோலாவிராவை பாரம்பரிய இடமாகப் பாதுகாப்பது மற்றும் புனரமைப்பது தொடர்பானப் பணிகளை மேற்கொள்ளும் வாய்ப்பை பெற்றேன். இங்கு சுற்றுலாவுக்கு ஏற்ற உள்கட்டமைப்புகளை உருவாக்க நமது குழுவும் பணியாற்றியது.’’ —-
லாலா லஜபதி ராய் பிறந்தநாளில் பிரதமர் மரியாதை

லாலா லஜபதி ராயின் பிறந்தநாளில் பிரதமர் திரு.நரேந்திர மோடி அவருக்கு மரியாதை செலுத்தியுள்ளார். பிரதமர் வெளியிட்டுள்ள டுவிட்டர் பதிவில் கூறியிருப்பதாவது; “பஞ்சாப் சிங்கம் லாலா லஜபதி ராயின் பிறந்தநாளில் வாழ்த்துக்கள். விடுதலைப் போராட்ட இயக்கத்தில் அவரது துணிச்சல், போராட்டம், அர்ப்பணிப்பு வரலாறு நாட்டு மக்களால் எப்போதும் நினைவுகூரப்படும்.”
குஜராத்தின் வதோதரா-வில் அமைக்கப்பட்டுள்ள தேசிய ரயில் மற்றும் போக்குவரத்து கல்வி நிறுவனத்துக்கு (நிகர்நிலை பல்கலைக் கழகம்) துணைவேந்தர் பதவியை உருவாக்க மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியாவின் முதலாவது, ரயில் மற்றும் போக்குவரத்து பல்கலைக் கழகமான, தேசிய ரயில் மற்றும் போக்குவரத்து கல்வி நிறுவனத்துக்கு துணைவேந்தர் பதவியை உருவாக்க ஒப்புதல் அளிக்கப்பட்டது. கல்வி நிறுவனத்தின் முதன்மை செயல் அதிகாரியாக துணைவேந்தர் இருப்பார். கல்வி நிறுவனத்தை மேற்பார்வையிடுதல், நிறுவனத்தின் செயல்பாடுகளை கட்டுப்படுத்துதல் ஆகிய பணிகளை மேற்கொள்வார். முக்கியமாக, நிகர்நிலைப் பல்கலைக் கழகத்தின் அனைத்து அதிகார மட்டங்களிலும் எடுக்கப்படும் முடிவுகளை செயல்படுத்தும் பொறுப்பு, துணைவேந்தருக்கு உண்டு. தேசிய ரயில் மற்றும் போக்குவரத்து கல்வி நிறுவனத்தில், முதலாவது பிரிவில் 20 மாநிலங்களைச் சேர்ந்த 103 மாணவர்கள் சேர்க்கப்பட்டுள்ளனர். முழுவதுமாக தங்கிப் படிக்கும் வகையிலான பி.எஸ்சி. போக்குவரத்து தொழில்நுட்பம் மற்றும் டிபிஏ போக்குவரத்து மேலாண்மை ஆகிய இரண்டு இளநிலை பட்டப்படிப்புகள் நடத்தப்படுகின்றன. இந்த வகுப்புகள், செப்டம்பர் 5, 2018-ல் தொடங்கின. இந்த மூன்று ஆண்டு பாடத் திட்டமானது, பல்துறை பாடத் திட்டத்துடன், உலகத்தரம் வாய்ந்ததாகவும் உள்ளது. அடிப்படை பாடம், முக்கியத்துவம் வாய்ந்த பாடம் மற்றும் தேர்வுசெய்துகொள்ளக் கூடிய பாடத் திட்டம் ஆகியவற்றைக் கொண்டது. கூட்டு ஆராய்ச்சி மற்றும் ஆசிரியர்கள், மாணவர்கள் பரிமாற்றம் ஆகியவற்றுக்காக சர்வதேச அளவிலான முன்னணி கல்வி நிறுவனங்களுடன் இணைந்து செயல்பட தேசிய ரயில் மற்றும் போக்குவரத்து கல்வி நிறுவனம் முயற்சி மேற்கொண்டு வருகிறது. இதற்காக, இதுவரை அமெரிக்காவின் கார்னல் பல்கலைக் கழகம், பெர்கிலீ-யில் உள்ள கலிபோர்னியா பல்கலைக் கழகம், ரஷ்யாவில் உள்ள புனித பீட்டர்ஸ்பர்க் போக்குவரத்து பல்கலைக் கழகம் மற்றும் மாஸ்கோவில் உள்ள எம்ஐஐடி ஆகியவற்றுடன் இந்தப் பல்கலைக்கழகம் ஒப்பந்தம் மேற்கொண்டுள்ளது. பின்னணி: பிரதமர் திரு.நரேந்திர மோடியின் கனவான தேசிய ரயில் மற்றும் போக்குவரத்து கல்வி நிறுவனம், போக்குவரத்து தொடர்பான கல்வி, பல்துறை ஆராய்ச்சி மற்றும் பயிற்சி-யில் கவனம் செலுத்துகிறது. ரயில்வே மற்றும் போக்குவரத்து துறையில் தலைசிறந்த நிபுணர்களை உருவாக்குவதற்காக 2018-ல் புதிய பிரிவின்கீழ், நிகர்நிலைப் பல்கலைக் கழகமாக தோற்றுவிக்கப்பட்டது.
குத்துச்சண்டையில் வெண்கலப் பதக்கம் வென்ற ரோஹித் டோகாசிற்கு பிரதமர் வாழ்த்து

பெர்மிங்ஹாமில் நடைபெறும் காமன்வெல்த் போட்டிகள் 2022-இல் ஆடவருக்கான 67 கிலோ குத்துச்சண்டையில் வெண்கலப் பதக்கம் வென்ற ரோஹித் டோகாசிற்கு பிரதமர் திரு நரேந்திர மோடி வாழ்த்து தெரிவித்துள்ளார். பிரதமர் வெளியிட்டுள்ள ட்விட்டர் செய்தியில் கூறியிருப்பதாவது: “ரோஹித் டோகாசின் சாதனையால் மட்டற்ற மகிழ்ச்சி அடைந்தேன். குத்துச்சண்டையில் வெண்கலப் பதக்கம் வென்றதற்காக அவருக்கு என் வாழ்த்துகளைத் தெரிவித்துக் கொள்கிறேன். அவரது கடின உழைப்பும், விடாமுயற்சியும், சிறந்த பலன்களை வழங்கியுள்ளன. எதிர்வரும் காலங்களில் மேலும் பல வெற்றிகளை அவர் அடைவார் என்று நம்புகிறேன். #Cheer4India” •••••••••••••
சுங்க விவகாரங்களில் ஒத்துழைப்பு மற்றும் பரஸ்பர உதவிக்கு இந்தியா-ஸ்பெயின் இடையே ஒப்பந்தம் செய்து  கொள்ள மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில், சுங்க விவகாரங்களில் ஒத்துழைப்பு மற்றும் பரஸ்பர உதவிக்கு இந்தியா-ஸ்பெயின் இடையே ஒப்பந்தம் செய்து கொள்ள ஒப்புதல் அளிக்கப்பட்டது. பயன்கள்: சுங்க வரி ஏய்ப்பு குற்றவாளிகளைப் பிடிக்கவும், இது தொடர்பான குற்றங்களைத் தடுக்கவும், புலனாய்வு செய்யவும் தேவையான, ரகசிய தகவல்களை நம்பகமான முறையில் விரைவாகவும், குறைந்த செலவிலும் பெறுவதற்கு இந்த ஒப்பந்தம் உதவிகரமாக இருக்கும். இரு நாடுகளின் சுங்கவரி அதிகாரிகளும் தகவல்களை பரிமாறிக் கொள்வதற்கான சட்ட நடைமுறைகளை இந்த ஒப்பந்தம் வழங்குவதுடன், சுங்கவரி சட்டங்களை முறையாக செயல்படுத்தவும், சுங்க குற்றங்களை கண்டுபிடித்தல், புலனாய்வு செய்தல் மற்றும் நியாயமான வர்த்தகத்திற்கு உதவிகரமாக இருக்கும். மேலும் விவரங்களுக்கு இந்த ஆங்கில செய்திக் குறிப்பை காணவும்: https://pib.gov.in/PressReleasePage.aspx?PRID=1788013
காலா அசார் நோய் பாதிப்புகள் குறைந்து வருவது குறித்து பிரதமர் மகிழ்ச்சி

காலா அசார் எனப்படும் கருப்பு காய்ச்சல் நோய் பாதிப்பு குறைந்து வருவது குறித்து பிரதமர் திரு நரேந்திர மோடி மகிழ்ச்சி தெரிவித்துள்ளார். கருப்பு காய்ச்சல் நோய் குறித்த தனது மனதின் குரல் பதிவுகளையும் திரு மோடி பகிர்ந்து கொண்டுள்ளார். மத்திய சுகாதாரத்துறை அமைச்சர் டாக்டர் மன்சுக் மாண்டவியாவின் ட்வீட்டிற்கு பதிலளித்துள்ள பிரதமர் கூறியிருப்பதாவது: “ஊக்கமளிக்கும் போக்கு… அதைக் கடைப்பிடிப்போம், கருப்பு காய்ச்சலை ஒழிப்போம். கடந்த மாதம் ஒலிபரப்பான #MannKiBaat நிகழ்ச்சியில் நான் இந்த விஷயத்தில் பேசியதையும் பகிர்ந்து கொள்கிறேன்’’
சிஎஸ்ஐஆர் சொசைட்டி கூட்டத்திற்குப் பிரதமர் தலைமை தாங்கினார்

புதுதில்லியில் நடைபெற்ற சிஎஸ்ஐஆர் சொசைட்டி கூட்டத்திற்குப் பிரதமர் திரு நரேந்திர மோடி தலைமை தாங்கினார். சிஎஸ்ஐஆர் மேற்கொண்ட பணிகள் குறித்து பிரதமர் ஆய்வு செய்தார். இதுவரை மேற்கொள்ளப்பட்ட பணிகளைப் பாராட்டிய அவர், எதிர்காலத் திட்டங்களுக்கான தமது ஆலோசனைகளையும் வழங்கினார். மெய்நிகர் சோதனைக்கூடங்களை உருவாக்குவதன் அவசியத்தை வலியுறுத்திய பிரதமர், இதன்மூலம் நாட்டின் மூலைமுடுக்குகளில் உள்ள மாணவர்களிடம் அறிவியலைக் கொண்டு செல்ல முடியும் என்றார். அறிவியலை நோக்கி மாணவர்களை ஈர்க்க வேண்டியதும், அடுத்த தலைமுறையிடம் அறிவியல் ஆர்வத்தை மேலும் வலுப்படுத்துவதும், அவசியம் என்று அவர் கூறினார். உலகின் பல்வேறு பகுதிகளில் பணியாற்றும் இந்தியர்களின் ஆராய்ச்சி மற்றும் மேம்பாட்டுத் திட்டங்களில் ஒத்துழைப்பை விரிவுபடுத்த முயற்சி மேற்கொள்ள வேண்டும் என்றும் அவர் யோசனை தெரிவித்தார். இந்தியாவின் முன்னேற்றத்திற்கான தேவைகளை நிறைவேற்ற விஞ்ஞானிகள் பாடுபட வேண்டும் என்று கேட்டுக்கொண்ட அவர், வேளாண் பொருட்களுக்கு மதிப்புக்கூட்டுதல், தண்ணீர் சேமிப்பு ஆகியவற்றின் மூலம் இந்தியா எதிர்கொண்டுள்ள ஊட்டச்சத்துக்குறைபாடு போன்ற தற்கால சமூகப் பிரச்சினைகளைத் தீர்ப்பதில் சிஎஸ்ஐஆர் கவனம் செலுத்துவது அவசியம் என்றார். விஞ்ஞானிகள் கவனம் செலுத்த தேவையான சில சவால்களாக உருவெடுத்து வரும் புதுப்பிக்கவல்ல எரிசக்தி சேமிப்புக்கு 5ஜி, செயற்கை நுண்ணறிவு, குறைந்த செலவில் நீடித்து உழைக்கும் பேட்டரிகள் போன்றவற்றைப் பிரதமர் பட்டியலிட்டார். உலகத் தரம் வாய்ந்த பொருட்களை உருவாக்க நவீன அறிவியலையும், பாரம்பரிய அறிவையும் இணைக்க வேண்டியதன் தேவையையும் அவர் வலியுறுத்தினார். புதிய கண்டுபிடிப்புகளை வணிகமயமாக்குவதன் முக்கியத்துவம் குறித்தும் அவர் பேசினார். சாமானிய மக்களின் வாழ்க்கைத் தரத்தை மேம்படுத்தவதற்கு சிஎஸ்ஐஆர் அறிவியல் சமூகம், பாடுபட வேண்டும் என்று பிரதமர் அறிவுறுத்தினார்.
பிரிக்ஸ் நாடுகளால் கையொப்பமிடப்பட்ட புரிந்துணர்வு ஒப்பந்தங்களின் பட்டியல்

வ. எண் புரிந்துணர்வு ஒப்பந்தத்தின் பெயர் கையொப்பமிட்டோர் 1. பிரிக்ஸ் வேளாண் ஆராய்ச்சி மேடை அமைப்பதற்கான புரிந்துணர்வு ஒப்பந்தம் இந்தியா: திருமதி சுஷ்மா சுவராஜ், வெளியுறவுத் துறை அமைச்சர் சீனா: திரு. வாங் ஈ, சீன வெளி விவகாரங்கள் துறை அமைச்சர் தென் ஆப்பிரிக்கா: மைட் கோனா மாஷாபேன், சர்வேதேச உறவுகள் மற்றும் ஒத்துழைப்பு அமைச்சர் பிரேசில் : திரு. பிளாய்ரோ மாகி, வேளாண்மை அமைச்சர் ரஷ்யா: திரு. எவ்கெனி கிரோமிகோ, வேளான்துறை இணையமைச்சர் 2. தூதரக அகாடமிகளுக்கியையே பரஸ்பர ஒத்துழைப்புக்கான புரிந்துணர்வு ஒப்பந்தம் இந்தியா: திரு. எஸ். ஜெய்சங்கர், வெளியுறவுச் செயலர் சீனா : திரு. லி போடாங், சீன பிரிக்ஸ் ஷெர்பா மற்றும் சீன வெளி விவகாரங்களுக்கான துணை அமைச்சர் தென் ஆப்பிரிக்கா: தூதர் அனில் சூக்லால், பொறுப்பு பிரிக்ஸ் ஷெர்பா, துணைத் தலைமை இயக்குநர் பிரேசில் : தூதர் தோவர் டி சில்வா, நியூன்ஸ், இந்தியாவுக்கான பிரேசில் தூதர் ரஷ்யா: டாக்டர் எவ்கெனி பாஷனோவ், தூதரக அகாடமியின் தலைவர் 3. பிரிக்ஸ் சுங்க ஒத்துழைப்பு குழுவுக்கான கட்டுப்பாடுகள் இந்தியா: திரு. நஜீப் ஷா, தலைவர், கலால் மற்றும் சுங்கத்துக்கான மத்திய வாரியம் சீனா: திரு. யு குவாங்ஷோ, சீன சுங்க பொது நிர்வாக தலைவர் மற்றும் உறுப்பினர் தென் ஆப்பிரிக்கா: தூதர் அனில் சூக்லால், துணைத் தலைமை இயக்குநர் பிரேசில்: திரு. ரொனால்டோ லசாரோ மெடினா, சுங்கம் மற்றும் சர்வதேச உறவுகளுக்கான துணை செயலர், நிதி அமைச்சகம் ரஷ்யா: திரு. விளாடிமிர் இவானோவிச் புலாவின், ரஷ்யா கூட்டமைப்பின் சுங்கச் சேவைப் பிரிவு தலைவர்
பாட்னாவில் பொதுப் போக்குவரத்து மற்றும் இணைப்புக்கான உத்வேகம்

பிரதமர் திரு.நரேந்திர மோடி தலைமையிலான மத்திய அமைச்சரவை பட்னாவில் ரூ. 13,365.77 கோடி மதிப்பிலான (i) தானப்பூர்- மித்தாப்பூர் (ii) பாட்னா ரயில்வே நிலையத்தில் மாநிலங்களுக்கு இடையேயான புதிய முனையம் ஆகிய இரண்டு மெட்ரோ ரயில் தடங்களுக்கு ஒப்புதல் வழங்கியுள்ளது. திட்ட விவரங்கள்: • இத்திட்டம் ஐந்து வருடங்களில் முடிக்கப்படும் • தானாப்பூர் – மித்தாப்பூர் வழித்தடம் நகரின் மையப் பகுதியின் ஊடே அதிகமான மக்கள் தொகையைக் கொண்ட ராஸா பஸார், தலைமைச்செயலகம், உயர்நீதிமன்றம், சட்டப்பல்கலைக்கழக ரயில் நிலையம் ஆகிய பகுதிகளை இணைக்கும். • பட்னா ரயில் சந்திப்புக்கும் மாநிலங்கள் இடையே பேருந்து முனையத்திற்கும் இடையேயான வழித்தடம் காந்தி மைதான், பட்னா பல்கலைக்கழகம், ராஜேந்திர நகர், மகாத்மா காந்தி சேது, போக்குவரத்து நகர் ஆகிய பகுதிகளை இணைக்கும். • இந்த மெட்ரோ ரயில் திட்டம் பட்னாவாசிகள், பயணிகள், தொழிலாளர்கள், பட்னாவிற்கு வருகை தருவோர் ஆகியோருக்கு பசுமையான நட்போடு கூடிய நீடிக்கத்தக்க பொது போக்குவரத்து வசதியை வழங்கும்.
இரட்டை வரி விதிப்பை தவிர்ப்பதற்கான இந்தியா போர்த்துகல் ஒப்பந்தத்தை திருத்தும் நெறிமுறைக்கு மத்திய அமைச்சரவை ஒப்புதல்

இரட்டை வரி விதிப்பை தவிர்ப்பதற்கான இந்தியா போர்த்துகல் ஒப்பந்தத்தை திருத்தும் நெறிமுறைக்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. வருமானத்தின் மீதான வரி தொடர்புடைய நிதி ஏய்ப்புகளை தடுப்பதற்கு இந்த நெறிமுறைவகை செய்யும். இந்த நெறிமுறைஅமலுக்கு வரும் போது இந்தியாவும் போர்த்துகலும் வரி தொடர்பான தகவல்களை பரிமாறக் கொள்ள இயலும். இதனையடுத்து இருநாடுகளையும் சேர்ந்த வரி அதிகாரிகள் வரி ஏய்ப்பை தடுக்க வாய்ப்பு ஏற்படும்